**МЕТОДИКА**

**за изменение и допълнение на МЕТОДИКА**

**за определяне на размера на сумите, заплащани от НЗОК на изпълнители на медицинска помощ, на дентална помощ и на медико-диагностични дейности за работа при неблагоприятни условия по повод на обявена епидемична обстановка**

**№ РД-НС-05-9-14/09.09.2021 г.**

1. **В частта „ОБЩИ УСЛОВИЯ“ се правят следните изменения и допълнения:**

**1.1. В т. 3д се добавя изречение второ със следното съдържание**:

„При заболяемост от COVID – 19 над 250 на 100 000 души на месечна база и хоспитализирани пациенти среднодневно над 2 500 на месечна база изречение първо не се прилага“.

**1.2. В т. 3е се добавя изречение второ със следното съдържание:**

„При заболяемост от COVID – 19 над 250 на 100 000 души на месечна база и хоспитализирани пациенти среднодневно над 2 500 на месечна база изречение първо не се прилага“.

**1.3. Създава се нова точка 3ж със следното съдържание:**

„3ж.. Данните за заболяемостта от COVID – 19 по т. 3д, изречение второ и т.3е, изречение второ са съгласно средномесечната стойност от Националния център по заразни и паразитни болести (НЦЗПБ).“.

1. **В частта „СПЕЦИАЛНИ УСЛОВИЯ ПО ВИДОВЕ МЕДИЦИНСКА ПОМОЩ ПЪРВИЧНА ИЗВЪНБОЛНИЧНА МЕДИЦИНСКА ПОМОЩ“ се правят следните допълнения:**

**2.1. Точка 6б придобива следното съдържание:**

„**6б.** Изпълнителите на първична извънболнична медицинска помощ имат право на заплащане по т. 6а и т.6аа за срока на обявена с решение на Министерския съвет извънредна епидемична обстановка на територията на Република България, свързана с епидемичното разпространение на COVID-19 и съществуващата непосредствена опасност за живота и здравето на гражданите.“.

1. **В частта СПЕЦИАЛИЗИРАНА ИЗВЪНБОЛНИЧНА МЕДИЦИНСКА ПОМОЩ (СИМП) И МЕДИКО-ДИАГНОСТИЧНИ ДЕЙНОСТИ (МДД) се правят следните изменения и допълнения:**

**3.1. Точка 8б придобива следното съдържание:**

„**8б.** Сумата за неблагоприятни условия на работа, заплащана на изпълнител на специализирана извънболнична медицинска помощ по реда на т. 8а е в размер на 30 000 лв. месечно за срока на обявена с решение на Министерския съвет извънредна епидемична обстановка на територията на Република България, свързана с епидемичното разпространение на COVID-19 и съществуващата непосредствена опасност за живота и здравето на гражданите, след подписване на Анекс към договора със съответното лечебно заведение.“.

**3.2. Създава се т. 8а.1 със следното съдържание:**

**„8а.1.** На изпълнител на специализирана извънболнична медицинска помощ - медицински център, диагностично-консултативен център или медико-дентален център се заплаща за работа при неблагоприятни условия за лечение на здравноосигурени лица (ЗОЛ) с потвърден КОВИД-19, съответно поставена основна диагноза с код U07.1, верифициран в Националната информационно система за борба с КОВИД 19, с лека или лека към средна степен на тежест на заболяването, при наличие на следните условия:

а) лечебното заведение за специализирана извънболнична медицинска помощ обслужва, както ЗОЛ, насочени с „Медицинско направление за консултация или провеждане на съвместно лечение“ (бл. МЗ-НЗОК №3), така и на самонасочили се ЗОЛ;

б) извършен/и до 2 (два) преглед/а от лекаря - специалист, работещ по договора с НЗОК, на един ЗОЛ в рамките на 10 календарни дни, от датата на доказване на заболяването, който/които включва/т и измерване на кислородна сатурация и ЕКГ;

в) при необходимост и по преценка на лекуващия лекар при преглед на пациента, се назначават с „Направление за медико-диагностична дейност“ (бл. МЗ-НЗОК № 4) следните изследвания: ПКК, CRP, ALAT, креатинин, фибриноген; рентгенография на гръден кош и бял дроб; микробиологично изследване на гърлен секрет, носен секрет, храчка;

г) прегледът и назначените изследвания се отразяват в амбулаторен лист като посещение за консултация с основна диагноза с код U07.1 и се включват в ежемесечния електронен отчет на съответния лекар, осъществил дейността, по реда на НРД за медицинските дейности за 2020-2022 г.

За прегледите по буква „б“ не се прилага разпоредбата на чл. 192 от НРД за медицинските дейности за 2020-2022 г., а за изследванията по буква „в“ не се прилага разпоредбата на чл. 202 от НРД за медицинските дейности за 2020-2022 г.

При липса на структура за образна диагностика и/или клинична и/или микробиологична лаборатория в медицинския или медико-денталния център, същият насочва пациента към най-близкото лечебно заведение на територията на населеното място за осъществяване на дейността с „Направление за медико-диагностична дейност“ (бл. МЗ-НЗОК № 4).

При необходимост лекуващият лекар може да назначи лекарствени продукти за домашно лечение, показани за състоянието на пациента, при условие че същите са посочени в позитивния лекарствен списък по чл. 262, ал. 6, т. 1 от ЗЛПХМ.“

**3.3. Създава се т. 8б.1 със следното съдържание:**

**„8б.1.** За извършен и отчетен преглед се заплаща на изпълнител на специализирана извънболнична медицинска помощ по реда на т. 8а.1 сума в размер на 25,00 лв., след подписване на анекс към договора със съответното лечебно заведение.“

**3.4. Създава се т. 8б.2 със следното съдържание:**

**„8б.2.** Дейностите по 8а.1, извършени на здравнонеосигурени лица са включени в стойността, заплащана по т. 8б.“